1.  ปัจจัยความเสี่ยง

1.  ความเสี่ยงจากวิกฤตเศรษฐกิจโลก ตั้งแต่กลางปี 2551 เป็นต้นมา ประเทศต่าง ๆ
    ในโลกได้รับผลกระทบจากภาวะเศรษฐกิจถดถอย
    เริ่มจากปัญหาความไม่มีเสถียรภาพของสถาบันการเงินในประเทศสหรัฐอเมริกา
    และส่งผลลบต่อกันเป็นลูกโซ่ไปยังประทศต่าง ๆ ในยุโรปและเอเซีย ทำให้ประเทศต่าง ๆ
    ที่ประสบปัญหาทางเศรษฐกิจที่เคยเป็นตลาดส่งออกของบริษัทย่อยไม่สามารถส่งคำสั่งซื้อมายังประเทศไทยได้มาก
    ส่งผลให้ผลประกอบการของบริษัทย่อยที่ดีมาโดยตลอดเริ่มลดต่ำลงจนเห็นได้ชัด
    จากการสำรวจตลาดในปลายปีคาดว่า ลูกค้าจะเริ่มส่งคำสั่งซื้อในไตรมาสแรกแล้ว
    เพราะสินค้าคงคลังของท่อเหล็กกล้าไร้สนิมที่จำเป็นต้องใช้ในโรงงานอุตสาหกรรมอาหารได้ลดลงจนถึงจุดจำต้องสั่งซื้อ
    และจะเริ่มเข้าสู่วงจรปกติทางธุรกิจ

2.  ความเสี่ยงจากความไม่มั่นใจในการลงทุนอันเป็นผลสืบเนื่องจากความขัดแย้งทางการเมือง
    ความขัดแย้งระหว่างกลุ่มการเมืองที่มีความคิดไม่ตรงกันและไม่สามารถหาทางออกได้ด้วยสันติวิธี
    ก่อให้เกิดการใช้ความรุนแรงต่อกันที่สร้างความเสียหายให้กับชีวิตและทรัพย์สิน
    ทั้งการใช้กำลังตำรวจปราบปรามสลายผู้ชุมนุม
    หรือการที่ผู้ชุมนุมต่อต้านรัฐบาลเข้ายึดทำเนียบรัฐบาล สถานีโทรทัศน์ รัฐสภา
    และสนามบินสุวรรณภูมิ
    ส่งผลให้นักลงทุนและผู้ประกอบการเกิดความตระหนกและไม่มั่นใจในการลงทุน
    เมื่อเหตุการณ์สงบลงและได้รัฐบาลใหม่เข้ามาบริหารราชการแผ่นดิน
    เหตุการณ์ความไม่สงบทางการเมือง อาจคลี่คลายลงเข้าสู่ภาวะปกติ
    รัฐบาลและภาครัฐจะต้องเร่งสร้างความมั่นใจให้นักลงทุนกลับมา
    พร้อมกันนี้เร่งสร้างโครงการที่เป็นส่วนหนึ่งของนโยบายการคลังเพื่อเป็นการกระตุ้นเศรษฐกิจของไทยจากภาวะถดถอยให้เข้าสู่ภาวะคงที่และปรับตัวให้สูงขึ้นในที่สุด
    จากนั้นบริษัทและบริษัทย่อยจะได้รับผลกระทบด้านบวกด้วย

3.  ความเสี่ยงจากอัตราแลกเปลี่ยนเงินตราต่างประเทศ
    บริษัทย่อยได้ซื้อเครื่องจักรจากต่างประเทศ
    เพื่อเพิ่มกำลังการผลิตให้เพียงพอกับความต้องการของตลาด
    และมีหนี้ค้างชำระต่อเจ้าหนี้ค่าเครื่องจักร เป็นเงิน US$ 227,567
    โดยมิได้ทำสัญญาป้องกันความเสี่ยงไว้
    จึงยังคงมีความเสี่ยงจากความผันผวนของอัตราแลกเปลี่ยนเช่นกัน ในปีที่ผ่านมา
    บริษัทและบริษัทย่อยมีผลขาดทุนจากอัตราแลกเปลี่ยนที่ยังไม่เกิดขึ้นจริง 0.35 ล้านบาท
    ขณะที่ในปี 2550 มีกำไรจากอัตราแลกเปลี่ยนที่ยังไม่เกิดขึ้นจริง 0.39 ล้านบาท

4.  ความเสี่ยงจากราคาวัตถุดิบ เนื่องจากเหล็กแผ่นไร้สนิมเป็นวัตถุดิบหลักของบริษัทย่อย
    ทั้งชนิดรีดเย็นและรีดร้อน ซึ่งประเทศไทยเป็นผู้นำเข้าจากต่างประเทศ
    ประกอบกับราคาวัตถุดิบดังกล่าวนั้นอิงกับราคาตลาดโลก
    ซึ่งมีความผันผวนขึ้นอยู่กับอุปสงค์และอุปทานของผู้ผลิตและผู้ใช้ทั่วโลก
    โดยมีวัฏจักรของราคาอยู่ระยะเวลาประมาณ 5 ปี ดังนั้น
    บริษัทย่อยจึงต้องติดตามการเปลี่ยนแปลงของราคาวัตถุดิบอย่างใกล้ชิด ในรอบปี 2551
    ที่ผ่านมา
    เกิดความผันผวนอย่างรุนแรงทางด้านราคาของเหล็กแผ่นไร้สนิมรีดเย็นซึ่งเป็นวัตถุดิบของการผลิตท่อเหล็กไร้สนิม
    ความผันผวนราคานี้นับเป็นความผันผวนที่มากที่สุดในประวัติศาสตร์เท่าที่เคยมีมา
    กล่าวคือราคาเหล็กกล้าไร้สนิมได้พุ่งขึ้นสูงสุดหลายเท่าตัวในช่วงต้นปี
    และกลับลดต่ำลงทันทีตั้งแต่ไตรมาสที่สามเป็นต้นมา
    เหตุการณ์ที่ต้นทุนติดค้างสูงแต่สินค้าสำเร็จรูปมีราคาต่ำนี้
    ทำให้ผู้ประกอบการสินค้าเหล็กทั่วโลกได้รับผลกระทบในทางลบ รวมทั้งบริษัทย่อยด้วย
    อย่างไรก็ตาม บริษัทคาดการณ์ว่า ราคาวัตถุดิบได้ลงมาจนถึงจุดเกือบต่ำสุดแล้ว
    มีแนวโน้มที่ราคาเหล็กกล้าไร้สนิมจะค่อย ๆ ปรับตัวสูงขึ้น
    ซึ่งจะทำให้บริษัทย่อยได้รับผลกระทบด้านบวกไปด้วย

5.  ความเสี่ยงจากอัตราดอกเบี้ย
    ความเสี่ยงจากอัตราดอกเบี้ยเกิดจากการเปลี่ยนแปลงของอัตราดอกเบี้ย
    ซึ่งอาจก่อให้เกิดผลเสียหายแก่บริษัทฯ ในงวดปัจจุบันและงวดต่อๆ ไป บริษัทฯ
    และบริษัทย่อยยังคงมีความเสี่ยงในอัตราดอกเบี้ยอันเนื่องมาจากเงินกู้ยืมระยะสั้นจากสถาบันการเงินต่างประเทศและเจ้าหนี้ค่าทรัพย์สิน
    ซึ่งผู้บริหารของบริษัทฯ และบริษัทย่อย เชื่อว่าจะสามารถบริหารความเสี่ยงดังกล่าว

6.  ความเสี่ยงจากการที่เครื่องจักรเกิดอุบัติเหตุ

  บริษัทย่อยแห่งหนึ่งมีวัตถุประสงค์หลักในการให้เช่าเครื่องจักรพร้อมพนักงานควบคุม
  ด้วยเหตุที่เป็นเครื่องจักรที่ใช้ในการก่อสร้างขนาดใหญ่จึงมีความเสี่ยงที่จะเกิดอุบัติเหตุทำให้บริษัท
  ตลอดจนบุคคลภายนอกได้รับความเสียหายต่อชีวิต และทรัพย์สินได้
  แต่ทางผู้บริหารของบริษัทก็ได้พิจารณาลดความเสี่ยงที่จะเกิดขึ้น
  โดยได้จัดซื้อประกันภัยที่เหมาะสมกับเครื่องจักรแต่ละชนิด ประเภท
  และบริษัทได้มีบุคคลากรที่คอยตรวจสอบ ป้องกัน ดูแล เพื่อลดความเสี่ยงจากอุบัติเหตุที่จะเกิดขึ้น